## La primera fase de les obres d’ampliació i reforma de l’Hospital Marina Baixa estarà conclosa a finals de 2026

*** La Conselleria invertirà més de 102 milions d’euros després de fer una modificació del projecte, ja que en l’anterior legislatura no preveia llits d’hospitalització
* Gràcies a l’ampliació, el centre passarà de disposar 285 llits d’hospitalització a un total de 398**

Les obres d’ampliació i reforma de l’Hospital Marina Baixa de la Vila Joiosa continuen al ritme previst, com així ha pogut constatar el conseller de Sanitat, Marciano Gómez, durant la seua visita, en la qual també ha mantingut una reunió amb la nova gerent del Departament de Salut Marina Baixa, Beatriz Massa, i la resta de responsables i caps de servici.

El conseller de Sanitat ha afirmat que la primera fase de les tres de les quals consta l’obra estarà conclosa a finals de 2026, segons la previsió de l’empresa constructora, per la qual cosa a partir d’eixe moment l’hospital disposarà de 41 llits més.

En este punt el conseller ha recordat que la Conselleria ha hagut de fer una modificació del projecte dut a terme en l’anterior legislatura “amb l’objectiu d’elevar una planta més i poder disposar de 113 llits d’hospitalització addicionals”. “És a dir, hem evitat que esta obra nasquera insuficient, ja que no es preveien nous llits d’hospitalització”, ha afegit. Així, el centre passarà de tindre 285 llits d’hospitalització a un total de 398.

D’esta manera, el conseller s’ha referit a l’increment del pressupost fins als 102,6 milions d’euros, davant dels 57 milions d’euros inicials, “perquè el centre puga disposar d’un pla funcional que permeta oferir una assistència de qualitat a tota la ciutadania de la Marina Baixa.”

Després de la modificació del projecte, s’ha inclòs una segona fase amb la creació d’una nova planta en cada un dels blocs perquè puguen albergar nous espais d’hospitalització per a situar la totalitat dels 113 llits nous previstos. La tercera fase constarà d’una remodelació de la planta baixa i altres espais de l’actual hospital.

En este sentit, Gómez ha mostrat la voluntat de la Generalitat perquè “els ciutadans de la Marina Baixa es puguen beneficiar com més prompte millor d’estes instal·lacions sanitàries, perquè treballem per i per a tots per a crear una qualitat sanitària com es mereixen”.

**Dotze quiròfans**

L’Hospital Marina Baixa inclourà un edifici de nova planta de sis blocs, que es connectarà per la part principal de l’actual centre hospitalari per passadissos a diferents altures.

Quant als servicis assistencials, està previst incloure un servici d’Urgències, que comptarà amb unitat de curta estada, zona de diagnòstic per imatge dotada de dos sales TAC, ressonància magnètica radiologia i mamògraf. En Urgències hi haurà una nova àrea obstètrica per a urgències ginecològiques, una nova UCI i una nova central d’esterilització.

Així mateix, s’instal·larà un nou bloc quirúrgic amb dotze quiròfans, així com unitat de cirurgia sense ingrés i unitat de reanimació postanestèsica.

Fecha: 21/11/2025